অস্ট্রেলীয় বুবুক
অস্ট্রেলীয় বুবুক (Ninox boobook) মূল ভূখণ্ডের অস্ট্রেলিয়া, দক্ষিণ নিউ গিনি, তিমুর দ্বীপ এবং সুন্দা দ্বীপপুঞ্জের পেঁচার একটি প্রজাতি। ১৮০১ সালে জন ল্যাথামের বর্ণনা মতে, এটি সাধারণত ১৯৯৯ সাল পর্যন্ত নিউজিল্যান্ডের মুরপর্কের মতো একই প্রজাতি হিসাবে বিবেচিত হতো। এর নামটি দ্বি-স্বরে ডাকা বু-বুক থেকে প্রাপ্ত। অস্ট্রেলিয়ান বুবুকের আটটি উপ-প্রজাতি স্বীকৃত, এর সাথে আরও তিনটি উপ-প্রজাতিকে তাদের স্বতন্ত্র কণ্ঠস্বর এবং জিনগত কারণে ২০১৯ সালে পৃথক প্রজাতি হিসাবে পুনরায় শ্রেণিবদ্ধ করা হয়েছে। অস্ট্রেলিয়ার মূল ভূখণ্ডের সবচেয়ে ছোট পেঁচা ‘অস্ট্রেলীয় বুবুকের’ পালক ফ্যাকাশে দাগযুক্ত গাঢ় বাদামি রঙের। লম্বায় ২৭ থেকে ৩৬ সেন্টিমিটার (১০.৫ থেকে ১৪ ইঞ্চি) দীর্ঘ হয়। এদের ধূসর-সবুজ বা হলুদ-সবুজ রঙের চোখ রয়েছে। এটি সাধারণত নিশাচর, কখনও কখনও ভোর ও সন্ধ্যাবেলায় সক্রিয় থাকে, অবসর সময়ে গাছের পাতার আড়ালে নির্জন স্থানে অবস্থান নেয়। অস্ট্রেলীয় বুবুক গাছের পর্ণরাজির ফাঁক থেকে ছোঁ মেরে পোকামাকড় এবং ছোট ছোট মেরুদণ্ডী প্রাণি শিকার করে খায়। গাছের কোটর এরা বাসা হিসাবে ব্যবহার করে। শীতের শেষ থেকে শুরু করে গ্রীষ্মের শুরু পর্যন্ত এদের প্রজনন হয়। প্রকৃতি সংরক্ষণের জন্য আন্তর্জাতিক ইউনিয়ন অস্ট্রেলীয় বুবুককে তার বিশাল পরিসীমা এবং স্থিতিশীল সংখ্যার জন্য সবচেয়ে কম উদ্বেগজনক বলে মূল্যায়ন করেছে।